กรุงไทยหั่นเป้าสินเชื่อ จี้สาขาคุมหนี้รายย่อย
กรุงไทยสั่งสาขาเร่งตามหนี้ สกัดเอ็นพีแอลไม่เกิน 3% หั่นเป้าสินเชื่อเน้นคุณภาพ
27 ส.ค. 2558

กรุงไทยสั่งสาขาเร่งตามหนี้ สกัดเอ็นพีแอลไม่เกิน 3% หั่นเป้าสินเชื่อเน้นคุณภาพ
นายธัญญพงศ์ ธรรมาวรานุคุปต์ รองกรรมการผู้จัดการใหญ่ ธุรกิจรายย่อยและเครือข่าย ธนาคารกรุงไทย เปิดเผยว่า หนี้ที่ไม่ก่อให้เกิดรายได้ (เอ็นพีแอล) ของรายย่อยมีแนวโน้มเพิ่มขึ้น โดยเฉพาะในกลุ่มเอสเอ็มอีสินเชื่อไม่เกิน 20 ล้านบาท ซึ่งเอ็นพีแอลรายย่อยสิ้นปีนี้อาจพุ่งแตะ 3% จากปัจจุบัน 2.67% จึงต้องเร่งควบคุมไม่ให้เกิน 2.8% โดยให้สาขาทั่วประเทศติดตามตั้งแต่ลูกค้าเริ่มค้างชำระงวดแรก เพิ่มพนักงานตามหนี้ และเพิ่มการติดตามทางโทรศัพท์ รวมทั้งช่วยลูกค้าที่มีปัญหาให้ปรับโครงสร้างหนี้ ทั้งลดดอกเบี้ย ลดวงเงินผ่อนชำระ และให้สภาพคล่องหากจำเป็น
“เอ็นพีแอลไตรมาส 2 ที่เพิ่มขึ้นมาจากสินเชื่อบ้าน ส่วนครึ่งปีหลังเศรษฐกิจยังมีแนวโน้มฟื้นตัวช้า จึงต้องเพิ่มความเข้มข้นในการติดตามหนี้” นายธัญญพงศ์ กล่าว
นอกจากนี้ ยังลดเป้าสินเชื่อรายย่อยจาก 11-12% เป็น 6-9% และเพิ่มความระมัดระวังคุณภาพหนี้ โดยปรับเกณฑ์การอนุมัติที่เข้มข้นขึ้น เช่น การวิเคราะห์รายได้เอสเอ็มอีรายเล็ก จากเดิมใช้ค่าเฉลี่ยรายได้ 1 ปี ปรับเป็นรายได้ 3 เดือน ส่งผลให้อัตราอนุมัติลดลงจาก 70% เป็น 60% โดยค่าเฉลี่ยยังสูงเนื่องจากมีการวัดความสามารถก่อนยื่นกู้จริง อีกทั้งสินเชื่อที่อนุมัติมีการเบิกใช้ลดลง ทำให้สินเชื่อโตน้อยลง
ส่วนสินเชื่อรายย่อยที่เติบโตได้ยังเป็นสินเชื่อบ้านในโครงการ กลุ่มข้าราชการที่ยังมีความสามารถชำระหนี้ รวมทั้งจะขยายสินเชื่อไปยังกลุ่มราชการและพนักงานรัฐวิสาหกิจที่ยังไม่เคยเป็นลูกค้า และจะให้ความสำคัญลูกค้าระดับบนมากขึ้น ปัจจุบัน สัดส่วนสินเชื่อรายย่อยแบ่งเป็นสินเชื่อบ้านกว่า 40% สินเชื่อบุคคลกว่า 30% และเอสเอ็มอีรายเล็กราว 20%